DA Den Europæiske Unions Tidende C 137/4

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 137/04)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»LIMONE COSTA D’AMALFI«

EU-nr.: PGI-IT-02185 — 26.9.2016

BOB ( ) BGB ( X )

1. Ansøgende sammenslutning og legitim interesse

CONSORZIO DI TUTELA LIMONE COSTA D’AMALFI I.G.P. Adresse : C.so Reginna 71 84010 Maiori (SA) ITALIEN E-mail: info@limonecostadamalfiigp.com — limonecostadamailfiigp@pec.it

Sammenslutningen Consorzio di tutela »Limone Costa di Amalfi« IGP har beføjelse til at indgive anmodninger om ændringer i henhold til artikel 13, stk. 1, i bekendtgørelse nr. 12511 af 14. oktober 2013 udstedt af det italienske landbrugsfødevare- og skovbrugsministerium.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet [salgsemballage, lovgivningsmæssig ajourføring, korrektion af stednavne]

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Artikel 6 i den nuværende varespecifikation

Det præciseres, at den udbytteprocent, som er angivet i punktet om frugtkødet, vedrører saftindholdet. Der er tale om en omformulering, idet ordet »saft« ved en fejl var blevet udeladt i den gældende udgave af varespecifikationen, mens det findes i punkt 4.2 i det resumé, der blev offentliggjort i EU-Tidende (EFT C 282 af 5. oktober 2000). Ændringen indebærer ikke nogen ændring af selve beskrivelsen af produktet.

— Følgende afsnit: »frugtkødet har et meget stort saftindhold (mindst 25 %), syreindholdet er højt (mindst 3,5 g/100 ml), saften har en svagt gullig farve«. affattes således: »frugtkødet har en svagt gullig farve og et meget stort saftindhold (mindst 25 %) og syreindholdet er højt (mindst 3,5 g/100 ml)«.

Produktionsmetode

Artikel 4 i den nuværende varespecifikation

— Følgende afsnit: »Ifølge den traditionelle dyrkningsmetode støttes træerne af en struktur bestående af træstolper, fortrinsvis af kastanjetræ (mindst 180 cm høje), som eventuelt overdækkes for at beskytte træerne mod vind og vejr eller for at sikre frugternes gradvise modning.« affattes således: »Ifølge den traditionelle dyrkningsmetode anvendes der ved dyrkningen af træerne støttestrukturer bestående af støttepæle af kastanjetræ og/eller andre bionedbrydelige materialer, således at landskabets udseende bevares (mindst 180 cm ved udskiftning), som overdækkes for at beskytte træerne mod vind og vejr eller for at sikre frugternes gradvise modning.«

Den socioøkonomiske udvikling på verdensplan og udviklingen i turismen i produktionsområdet for »Limone Costa d’Amalfi« har medført, at skovdriften er blevet opgivet. Denne faktor har haft betydning for produktionsteknikkerne i forbindelse med fremstillingen af støttepælene af afbarket kastanjetræ, der anvendes til opførelse af den overdækning der skal beskytte citrontræerne. Med henblik på at nedbringe produktionsomkostningerne er man gået bort fra de traditionelle teknikker til fremstilling af støttepælene, hvilket har bevirket, at træets kvalitet og holdbarhed er ringere end tidligere, idet holdbarheden i visse tilfælde er kortere end afskrivningsperioden i forbindelse med indkøb og opsætning af stolperne. Derfor er det nu muligt i stedet for træstolperne at anvende pæle fremstillet af bionedbrydelige materialer, som ikke ændrer det nuværende landskab, der udgøres af citronhaverne. Anvendelsen af mere holdbare bionedbrydelige materialer vil medføre et fald i de faste omkostninger, der vil kunne skabe et incitament til at dyrke citrontræer. Sidst, men ikke mindst øges sikkerheden på arbejdspladsen yderligere ved, at der anvendes andre pæle end træstolper, navnlig når der arbejdes i toppen af citrontræerne.

Behovet for at præcisere pælenes højde i sætningen om deres »udskiftning« hænger sammen med jordens særlige karakter på Amalfikysten, der bevirker, at pælene har tendens til med tiden at synke omkring 10-20 cm, enten på grund af vægten af den struktur, som citrontræernes grene støttes på eller på grund af selve jordens permeabilitet.

Fjernelsen af ordet »eventuelt« skyldes den betydning som beskyttelsesoverdækningen har for produktionen af den beskyttede geografiske betegnelse »Limone Costa di Amalfi«. Disse overdækninger beskytter citrontræerne mod vejr og vind (kulde, frost, hagl), og anvendelsen af dem kan således ikke anses for at være valgfri.

— Følgende sætning: »Beplantningstætheden må ikke overstige 800 træer pr. hektar.« ændres således: »Beplantningstætheden må ikke overstige 1 200 træer pr. hektar.«

Denne ændring blev besluttet efter, at man på stedet havde konstateret, at antallet af træer pr. hektar hang sammen med terrassernes størrelse og form. Terrasserne har meget forskellige og meget uregelmæssige geometriske former. På grund af denne uregelmæssighed er antallet af træer pr. hektar meget forskelligt, da landbrugeren er nødt til at udnytte selv det mindste stykke jord.

Beplantningstætheden pr. hektar afhænger af, hvor meget bakkerne skråner, hvilket ofte er bestemmende for terrassernes størrelse. I produktionsområdet vokser træerne, hvis dyrkningsform er »tilpasset« terrassetypen, enten horisontalt med en såkaldt åben krone eller vinkelret på terrassens længde. Citrontræer, der er plantet på denne måde, dyrkes ved hjælp af skrå stolper, som forbinder to terrasser med hinanden, og som støtter på vandrette tværstolper nedenunder, hvorved udviklingen af hovedgrenene på overdækningens struktur fremmes.

Denne teknik gør det muligt at øge antallet af træer pr. hektar til 1 200, samtidig med at frugternes kvalitet og deres overensstemmelse med kravene i varespecifikationen sikres.

— Følgende sætning indsættes for at tydeliggøre den ældste sort, der skal anvendes til produktion af »Limone Costa d’Amalfi«. »Den sort, der skal anvendes ved nyplantning, genplantning eller ompodning, skal udelukkende være »Sfusato Amalfitano«, der er certificeret af planteskoler, der er godkendt af regionen Campanien og anerkendt af plantesundhedstjenesten.«

— Følgende sætning: »Afhængigt af især vejrforholdene i årets løb forbeholder regionen Campanien sig dog ret til at ændre disse krav i henhold til sine egne bestemmelser.« slettes, for den er ikke i overensstemmelse med gældende lovgivning.

— Følgende sætning: »Der må højst produceres 25 tons citroner pr. hektar i renkultur eller blandet kultur (i dette tilfælde er der tale om en vægtet produktion) i forbindelse med denne beskyttelsesbetegnelse.« ændres således: »Der må højst produceres 35 ton citroner pr. hektar i renkultur eller blandet kultur (i dette tilfælde er der tale om en vægtet produktion) i forbindelse med denne beskyttelsesbetegnelse.«

Forbedringen af dyrkningsbetingelserne for citrontræer takket være kendskabet til træets fysiologi, erhvervelsen af større kompetencer med hensyn til dyrkningsteknik og landbrugsmæssig forvaltning af citronhaverne, en bedre styring af kunstvandingssystemet med henblik på at øge dets effektivitet samt ansættelsen af meget kompetente og kvalificerede arbejdstagere muliggør en bedre forvaltning af citronhaven og en øget produktion i forhold til varespecifikationen, der er udarbejdet i 1990'erne. Den fastsatte grænse på 35 ton pr. hektar påvirker på ingen måde plantens fysiologi eller frugtens kvalitet.

Andet

Artikel 7 i den nuværende varespecifikation

— Den geografiske afgrænsning af det område, hvori citronerne skal behandles og forarbejdes, udgår, således at produktet, der ofte anvendes som ingrediens i forarbejdede produkter, kan markedsføres mere bredt. Følgelig udgår sætningen i punkt 3 i nævnte artikels sidste afsnit: »Behandlingen og/eller forarbejdningen af citronerne skal udelukkende finde sted i de kommuner, der er anført i artikel 3 i denne varespecifikation.«

Emballering:

— Følgende sætning: »Citronerne sælges i en stiv emballage med et indhold på mellem 0,5 og 15 kg. Emballagen er fremstillet af et materiale af vegetabilsk oprindelse, pap eller et andet materiale, der kan genbruges, og som under alle omstændigheder er tilladt i henhold til EU-lovgivningen.« ændres således: »Citronerne sælges i mængder på mellem en citron og 15 kg i stiv emballage, fortrinsvis fremstillet af et materiale af vegetabilsk oprindelse.«

Formålet med denne ændring er at tillade salg af citroner med den beskyttede geografiske betegnelse i enkeltstykspakninger og anvendelsen af andre beholdere i materialer, der ikke er af vegetabilsk oprindelse, mens emballage i materialer af vegetabilsk oprindelse dog prioriteres. I et område med mange turister vil denne ændring bidrage til at udbrede kendskabet til produktet og til betegnelsen, selv uden for landets grænser.

Opdatering af lovgivningen:

— Med henvisningerne til forordning (EU) nr. 1151/2012 er henvisningerne til lovgivningen blevet ajourført.

Korrektion af stednavne:

— Da ordlyden af artikel 3 i varespecifikationen indeholder tastefejl, er det nødvendigt at korrigere følgende geografiske henvisninger: — »P.ta Pantanello« ændres til »P.ta Campanella« — »Monte Cambera« ændres til »Monte Gambera« — »sorgente Cannillo« ændres til »sorgente Cannello« — »Monte Falerio« ændres til »Monte Falerzio«.

ENHEDSDOKUMENT

»LIMONE COSTA D’AMALFI«

EU-nr.: PGI-IT-02185 — 26.9.2016

BOB ( ) BGB ( X )

1. Betegnelse(r)

»Limone Costa d’Amalfi«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Elliptisk, aflang frugt med stor og spids frugtende; skallen er middeltyk, og dens farve er citrongul, når frugten er moden. Frugten vejer ikke under 100 gram og har i øvrigt følgende karakteristika: Skallen er rig på citronolie, aromaen er kraftig, frugtkødet har en svagt gullig farve og et meget stort saftindhold (mindst 25 %), syreindholdet er højt (mindst 3,5 g/100 ml), og der er få kerner.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper fra dyrkning til høst af den beskyttede geografiske betegnelse »Limone Costa d’Amalfi« skal finde sted i det geografiske område, der er afgrænset i punkt 4.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

Citronerne sælges i mængder på mellem en citron og 15 kg i stiv emballage, fortrinsvis fremstillet af et materiale af vegetabilsk oprindelse. Stiv emballage af pap er ligeledes tilladt.

3.6. Særlige regler for mærkning af det produkt, den registrerede betegnelse henviser til

Følgende oplysninger angives på etiketten med letlæselige typer, der ikke kan slettes: 1) BGB »Limone Costa d’Amalfi«; 2) producentens navn; 3) den mængde af produktet, der findes i emballagen; 4) produktionsår. Det grafiske symbol er en citron omgivet af blade, der er placeret til venstre på en dobbelt cirkel, der omgiver betegnelsen »Limone Costa d'Amalfi« trykt med sorte typer på en gul baggrund. Inden i cirklen er kystlinjen fra Maiori til Capo Conca gengivet. I forgrunden er afbilledet en typisk makibusk fra Middelhavsområdet.

4. Præcis afgrænsning af det geografiske område

Det geografiske område omfatter hele Atrani kommunen i Salerno-provinsen og dele af følgende kommuner i samme provins: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti, Vietri sul Mare. Det afgrænsede geografiske område er internationalt kendt som »Costiera Amalfitana« og »Costa d'Amalfi«.

5. Tilknytning til det geografiske område

Navnet på denne citronsort »Sfusato Amalfitano« vidner allerede om den nære tilknytning til det pågældende geografiske område. Det skal tilføjes, at denne sort næsten udelukkende dyrkes i dette område, og at frugternes iboende kvaliteter i løbet af århundreder er blevet specifikke på grund af omgivelsernes særlige egenart. Det gælder navnlig saftens aroma, duft, smag og syrlighed, der danner grundlaget for denne frugts renommé verden over. Citrondyrkningen langs Amalfikysten er med tiden blevet den vigtigste landbrugsaktivitet i området og spiller ikke kun en afgørende rolle for dets økonomi, men har desuden sat sit tydelige præg på landskabet (man må ikke glemme afsmitningen på turismen, der i høj grad er baseret på kombinationen af »havets blå farve og citrusfrugtplantagernes grønne farve«) og medvirker i øvrigt til at opretholde den hydrogeologiske balance.

Historiske aspekter

Der findes omfattende dokumentation for, at der har været citrontræer på Amalfikysten lige siden begyndelsen af det 11. århundrede, bl.a. fordi man på det tidspunkt opdagede, at citroner var effektive til forebyggelse af skørbug, som skyldes mangel på C-vitamin. Det var netop af denne årsag og i lyset af undersøgelser, der gennemførtes på Salernos berømte medicinske fakultet, at republikken Amalfi besluttede, at der altid skulle være citroner om bord på skibene. Dette var også årsagen til, at der fra det 12. til det 14. århundrede blev plantet mange citrontræer i området, og disse dækker stadig større områder langs kysten og på de omgivende højdedrag.

I en lang række dokumenter fra middelalderen fortælles der om denne udbredelse af citrondyrkningen.

Ifølge Camera, en historiker fra det 19. århundrede, viser et pergamentdokument, som han opdagede, at de første citron- og appelsinplantager i Amalfi-området mindst skal dateres til år 1112. Andre dokumenter, der går tilbage til år 1600, indeholder vidnesbyrd om den store udbredelse af de såkaldte citronhaver (plantager) langs kysten. Historikeren Ferrari beskriver i 1646 for første gang Limon amalphitanus, som stort set svarer til den nuværende Sfusato Amalfitano. Fra dette tidspunkt begynder man også at tale om en spredt handel med citroner i området. Denne handel vokser gradvist i det 18. århundrede og øges navnlig i anden halvdel af det 19. århundrede, hvor citronerne næsten udelukkende blev købt af opkøbere fra andre regioner (Sorrento). Efter dette tidspunkt begyndte antallet af nytilplantninger at falde, bl.a. fordi der var færre tilgængelige arealer, og dyrkningen begyndte at blive mere intensiv, herunder gennem terrassedyrkning.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning).

De italienske myndigheder har indledt den nationale indsigelsesprocedure ved at offentliggøre ansøgningen om ændring af varespecifikationen for den beskyttede geografiske betegnelse »Limone Costa d'Amalfi« i Gazzetta Ufficiale della Repubblica Italiana (den italienske stats tidende) nr. 163 af 14. juli 2016 og nr. 187 af 11. august 2016.

Den konsoliderede udgave af varespecifikationen kan ses på dette websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

eller ved at gå direkte til det italienske landbrugsfødevare- og skovbrugsministeriums hjemmeside (www.politicheagricole.it), og klikke på »Prodotti DOP e IGP« (øverst til højre), derefter på »Prodotti DOP, IGP e STG« (i venstre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.